
B8–0807/2016
Резолюция на Европейския парламент относно масовите убийства в Източно Конго
(2016/2770(RSP))
Европейският парламент,
–
като взе предвид своите предишни резолюции относно Демократична република Конго (ДРК),
–
като взе предвид резолюцията на Съвместната парламентарна асамблея АКТБ-ЕС от 15 юни 2016 г. относно предизборната ситуация и положението със сигурността в ДРК,
–
като взе предвид изявленията на заместник-председателя на Комисията/върховен представител на Съюза по въпросите на външните работи и политиката на сигурност (ЗП/ВП) и на нейния говорител относно положението в Демократична република Конго,
–
като взе предвид заключенията на Съвета относно Демократична република Конго от 23 май 2016 г.,
–
като взе предвид годишния доклад на ЕС относно правата на човека и демокрацията по света през 2014 г., приет от Съвета на 22 юни 2015 г.,
–
като взе предвид решенията и постановленията, издадени от Международния съд в рамките на случаите „Въоръжени действия на територията на Конго (Демократична република Конго с/у Уганда), „Въоръжени действия на територията на Конго (Ново заявление: 2002 г.)“ (Демократична република Конго с/ у Руанда), „Въоръжени действия на територията на Конго (Демократична република Конго с/у Руанда) и „Въоръжени действия на територията на Конго (Демократична република Конго с/у Бурунди),
–
като взе предвид Рамката за мир, сигурност и сътрудничество за ДРК и региона, подписана в Адис Абеба през февруари 2013 г.,
–
като взе предвид резолюциите на Съвета за сигурност на ООН относно ДРК, и по-специално Резолюция 2198 (2015) относно подновяване на режима на санкции по отношение на ДРК и мандата на експертната група и Резолюция 2277 (2016), 
–
като взе предвид доклада на експертната група на ООН относно Демократична република Конго от 12 януари 2015 г.,
–
като взе предвид годишния доклад на върховния комисар на ООН за правата на човека от 27 юли 2015 г. относно положението с правата на човека и дейностите на Съвместната служба на ООН за правата на човека в ДРК,
–
като взе предвид международното хуманитарно право,
–
като взе предвид Женевските конвенции относно въоръжените конфликти, и в частност Четвъртата Женевска конвенция от 1949 г. и протоколите към нея,
–
като взе предвид Римския статут на Международния наказателен съд,
–
като взе предвид изявлението от 9 ноември 2015 г. на председателя на Съвета за сигурност на ООН относно положението в ДРК,
–
като взе предвид доклада на генералния секретар на ООН от 9 март 2016 г. относно Мисията на ООН за стабилизиране в ДРК и относно изпълнението на Рамката за мир, сигурност и сътрудничество за ДРК и региона,
–
като взе предвид Африканската харта за правата на човека и народите от юни 1981 г.,
–
като все предвид Африканската харта за демокрация, избори и управление,
–
като взе предвид преразгледаното Споразумение за партньорство от Котону,
–
като взе предвид Конституцията на ДРК от 18 февруари 2006 г.,
–
като взе предвид член 123, параграф 2 от своя правилник,
A.
като има предвид, че много източници съобщават за жестокост, кланета, военни престъпления и престъпления срещу човечеството в североизточната част на Демократична република Конго, включително широко разпространено сексуално насилие и набиране и използване на деца от страна на въоръжени групи;
Б.
като има предвид, че между октомври 2014 г. и май 2016 г. в градовете Бени, Луберо и Бутембо много цивилни граждани са били подложени на сексуално насилие, къщи, болници и училища са били изгорени, над 1160 души са били убити и над 1470 души са изчезнали;
В.
като има предвид, че този отдавнашен и все още нерешен конфликт е довел до вътрешно и външно разселване на над два милиона души;
Г.
като има предвид, че много територии в района понастоящем са окупирани от различни въоръжени групировки;
Д.
като има предвид, че отговорността за тези убийства се приписва на въоръжените групи, действащи в региона; като има предвид, че степента на държавен контрол, упражняван над тези групи, е неясна;
Е.
като има предвид, че в някои случаи са извършени престъпления в непосредствена близост до позиции, държани от националната армия (FARDC), и бази на мисията на ООН за стабилизиране в ДРК (MONUSCO);
Ж.
като има предвид, че конгоанската армия и MONUSCO (чийто мандат беше подновен и укрепен) са разположени в региона с цел поддържане на стабилност, борба с въоръжените групи и защита на цивилното население;
З.
като има предвид, че значителна и голяма част от отговорността за този широкообхватен, сложен и дълбоко вкоренен проблем се носи и от тези публични и частни субекти, които печелят от нестабилността и имат за цел да експлоатират природните ресурси на региона;
1.
изразява тревога относно влошаването на хуманитарното положение в източната част на ДРК и ожесточените въоръжени конфликти, които продължават вече повече от 20 години;
2.
решително осъжда безразличието на международната общност и мълчанието на медиите въпреки решенията и постановленията, издадени от Международния съд, и многобройни официални актове на ООН и други международни институции;
3.
осъжда отдавнашните и все още продължаващи широко разпространени нарушения на основните права на човека, включително загубата на човешки живот, и изразява своето съчувствие към народа на ДРК;
4.
настоятелно призовава ООН, Африканския съюз и MONUSCO за спешно и ефективно разглеждане на положението, в сътрудничество с правителството на Демократична република Конго, с цел да се предотвратят по-нататъшни престъпления в района;
5.
настоятелно призовава международната общност да стартира задълбочени, независими и прозрачни разследвания на масовите убийства;
6.
призовава за спешно заседание на Групата на международните пратеници и представители за региона на Големите африкански езера относно изборите в ДРК и за предприемане на подходящи действия за тази цел, като например мобилизиране на Съвета за сигурност на ООН;
7.
отново заявява, че не може да се допусне безнаказаност за извършителите на военни престъпления и престъпления срещу човечеството, и призовава за идентифицирането и наказателното преследване на всички лица, отговорни за такива деяния;
8.
очаква на прокурора на Международния наказателен съд да бъде възложено да разследва престъпленията срещу човечеството и военните престъпления, извършени в този район, за да бъдат изправени пред съда лицата, отговорни за жестокостите, извършени през последните няколко десетилетия;
9.
осъжда ролята на частните и обществените субекти, които печелят от нестабилността, за да експлоатират местните ресурси;
10.
осъжда сериозната отговорност на лицата, които пряко или непряко предоставят оръжия за въоръжените групировки;
11.
настоятелно призовава за незабавно неутрализиране на всички въоръжени групировки в региона и приканва правителството на ДРК и международната общност да направят това приоритет;
12.
призовава АС и ЕС да обезпечат постоянен политически диалог между държавите от региона на Големите африкански езера, за да се предотврати всяка по-нататъшна дестабилизация; изразява съжаление, че е постигнат само ограничен напредък в изпълнението на споразумението за Рамката за мир, сигурност и сътрудничество от февруари 2013 г., и призовава всички страни да допринасят активно към усилията за стабилизиране;
13.
отправя спешно искане да се изготви и оповести публично доклад за оценка на дейностите на MONUSCO; приветства Резолюция 2277 (2016) на Съвета за сигурност на ООН, с която беше подновен мандатът на MONUSCO и бяха засилени правомощията му в областта на гражданската защита и правата на човека;
14.
изразява съжаление за липсата на яснота по отношение на мандата на MONUSCO и настоятелно призовава MONUSCO пълноценно да използва своя мандат за защита на цивилното население; настоятелно призовава мандатът да бъде действително изяснен, така че да предоставя своевременно възможност на MONUSCO ефективно да защитава населението при атаки от въоръжени групировки;
15.
признава усилията, положени от конгоанските органи в борбата с безнаказаността и в предотвратяването на набирането на деца войници, на сексуално насилие и насилие срещу деца, но изразява безпокойство от бавния напредък;
16.
призовава за по-голямо участие на гражданското общество в защитата на цивилното население и в посредничеството и разрешаването на конфликти;
17.
призовава за закрила на защитниците на правата на човека и държавните служители;
18.
подчертава, че тази ситуация не следва да пречи за провеждането на избори, така както се предвижда по конституцията, и припомня, че е важно да се спазват ограниченията за продължителността на мандатите, особено когато са установени в конституцията;
19.
подчертава задължението на ЕС и неговите държави членки да осигурят последователност и прозрачност във всички свои политики, в това число по отношение на търговията с оръжие и търговията със суровини; настоятелно призовава националните, европейските и международните институции да приемат задължителни правила по този въпрос, включително създаването на структури за мониторинг, с цел да се избягва подклаждането на нечовешки конфликти чрез търговски дейности;
20.
призовава ЕС да разгледа възможността за налагане на целенасочени санкции срещу лицата, отговорни за жестоките репресии в ДРК, в това число забрани за пътуване и замразяване на активи, с оглед предотвратяване на по-нататъшно насилие;
21.
приканва ЕС и ООН спешно да се споразумеят относно рамката за изпращане на наблюдател за оценка на хуманитарната ситуация и докладване на международната общност относно мащаба на тези масови убийства;
22.
приканва заместник-председателя на Комисията/върховен представител на Съюза по въпросите на външните работи и политиката на сигурност да обърне специално внимание на този въпрос и да докладва редовно на Парламента за положението в този район на Демократична република Конго, за да се гарантира, че ЕС продължава да следи внимателно проблема;
23.
призовава ЕС и неговите държави членки да продължат да оказват помощ на народа на ДРК с цел подобряване на условията на живот на най-уязвимите части от населението, а именно външно и вътрешно разселените лица;
24.
приветства усилията на конгоанските органи за прилагане на законодателството, което забранява търговията и обработката на полезни изкопаеми в райони с незаконна експлоатация на полезни изкопаеми, като например районите под контрола на въоръжени групировки; призовава конгоанските органи да засилят прилагането на законодателството и настоятелно призовава ДРК да продължи да полага усилия да спазва Инициативата за прозрачност на добивната промишленост;
25.
възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на Африканския съюз, на Съвета на АКТБ-ЕС, на генералния секретар на ООН, на Съвета на ООН по правата на човека и на президента, министър-председателя и парламента на Демократична република Конго.

